Forrige vinter kunne beboere og besøgende i Blokhus glæde sig over en helt ny stor aktivitet i byen - en skøjtebane. Og banen har vist sig at være så stor en succes, at man, med hjælp fra flere fonde, nu har sikret sig, at skøjtebanen vender tilbage til Blokhus de næste mange vintre. - Det er glædeligt, at den superaktivitet omkring jul, der var i området sidste år, nu kan fortsætte med til at udvide vintersæsonen, siger Mogens Gade (V), borgmester i Jammerbugt Kommune. - Det er godt for byen, at aktiviteten fortsætter, og jeg er meget glad for at bakke op om en by i udvikling, siger Steffen Ebdrup, ejer af Strandhotellet, der har været med til at skaffe halvdelen af købesummen. Skøjtebanen har et mål på 12,5 meter gange 25 meter og er etableret centralt på Blokhus Torv. Skøjtebanen har offentlig adgang, og der er åbent dagligt i vintermånederne. Der er gratis adgang, såfremt man selv har skøjter med. Skøjtebanen åbner den 30. november klokken 11.00 og lukker først ned igen efter vinterferien i februar 2020, og igen i år kan der lejes skøjter.

Referat:
Skøjtebanen i Blokhus er sikret de kommende mange sæsoner, via en fælles indsats fra de erhvervsdrivende i området.